Għal għexieren ta' snin, l-Unjoni Ewropea u l-Istati Membri tagħha gawdew minn relazzjonijiet mill-qrib u siewja mar-ir-Repubblika Magħquda tat-Tanzanija u kienu s-sieħeb prinċipali tagħha fl-iżvilupp u wieħed mis-sħab ewlenin tagħha fil-kummerċ u l-investiment. Din is-sħubija, li kienet ukoll espressa f'involviment komuni fil-promozzjoni tal-paċi, multilateraliżmu effettiv u integrazzjoni reġjonali, għandha tkompli tibni fuq fiduċja reċiproka, u għandha tkun ibbażata fuq valuri fundamentali bħad-demokrazija, id-drittijiet tal-bniedem u l-istat tad-dritt. F'dan ir-rigward, l-UE u l-Istati Membri tagħha huma mħassba dwar l-iżviluppi politiċi reċenti fit-Tanzanija. Matul l-aħħar snin, l-Unjoni Ewropea u l-Istati Membri tagħha nnutaw it-tnaqqis tal-ispazju pubbliku fit-Tanzanija permezz tal-intensifikar tar-restrizzjonijiet fuq l-attivitajiet tal-organizzazzjonijiet tas-soċjetà ċivili, il-media u ħafna partiti politiċi. Ir-rispett għad-drittijiet tal-bniedem u l-istat tad-dritt iddgħajjef ripetutament. L-UE hi ferm imħassba dwar id-deterjorament tas-sitwazzjoni għall-persuni LGBTI. F'dan il-kuntest, l-awtoritajiet Tanzanin kostantement żiedu l-pressjoni tagħhom fuq l-Ambaxxatur tal-UE. Eventwalment dan wassal għat-tluq furzat tiegħu u biex jissejjaħ lura għal konsultazzjonijiet. L-UE jiddispjaċiha ħafna dwar din l-attitudni mingħajr preċedent li mhijiex konformi mat-tradizzjoni li ilha stabbilita ta' djalogu bilaterali u konsultazzjoni bejn iż-żewġ partijiet. L-UE tappella lill-awtoritajiet Tanzanin biex ma jkomplux jeżerċitaw pressjoni u limiti indebiti fuq missjonijiet diplomatiċi. B'kont meħud ta' dawn l-elementi kollha, l-Unjoni Ewropea u l-Istati Membri tagħha ddeċidew li jwettqu rieżami komprensiv tal-politiki tagħhom lejn ir-Repubblika Magħquda tat-Tanzanija. Huma ser iżommu l-involviment mal-atturi mill-isferi kollha tal-ħajja politika, ekonomika, soċjali u kulturali, inkluż is-soċjetà ċivili, u jerġgħu jibdew id-djalogu politiku strutturat mal-gvern Tanzani ladarba r-rieżami tar-relazzjonijiet ikun tlesta, bil-ħsieb tal-istabbiliment mill-ġdid tar-rabtiet tagħna bbażati fuq fiduċja akbar u ħarsien 'il quddiem. L-UE u l-Istati Membri tagħha jibqgħu impenjati għal relazzjoni soda ma' Tanzanija stabbli, demokratika u inklużiva, totalment involuta fil-proċess tal-integrazzjoni reġjonali. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda u l-Liechtenstein, membri taż-Żona Ekonomika Ewropea, kif ukoll ir-Repubblika tal-Moldova u l-Armenja, jallinjaw ruħhom ma' din id-dikjarazzjoni. *L-Eks-Repubblika Jugoslava tal-Maċedonja, il-Montenegro, is-Serbja u l-Albanija jibqgħu jagħmlu parti mill-Proċess ta' Stabbilizzazzjoni u ta' Assoċjazzjoni.